[{"text_idx": "#000001", "text": "Ja\u0308rgmisel, 59. Veneetsia kunstibiennaalil saab Eesti paviljonis na\u0308ha Kristina Normani ja Bita Razavi na\u0308itust \u201eOrhideliirium. Isu ku\u0308lluse ja\u0308rele\u201d (kuraator Corina L. Apostol), mille la\u0308htepunktiks on Emilie Rosalie Saali (1871-1954) akvarellid ja maalid troopilistest taimedest. Na\u0308itusega pakuvad kunstnikud ajalooliste ja uute teoste koosmo\u0303jus va\u0308lja mitmetahulise vaate koloniaalajaloo mo\u0303istmiseks ja problematiseerimiseks."}, {"text_idx": "#000003", "text": "Eesti paviljoni na\u0308itus avatakse 2022. aasta aprillis Veneetsias, kus Eesti on kutsutud ku\u0308lla Hollandi ajaloolisesse paviljonihoonesse biennaali peaalal Giardinis."}, {"text_idx": "#000004", "text": "Na\u0308ituse idee algpunktiks on umbes 300 pilti 20. sajandi alguses tegutsenud ja ta\u0308naseks unustatud Eesti kunstnikult Emilie Rosalie Saalilt, kes maalis troopilisi taimi Hollandile kuulunud Ida-India saartel, kus elas ja reisis koos abikaasa Andres Saaliga aastatel 1899 \u2013 1920. Saali isikust ja tema loost la\u0308htuvalt loovad na\u0308itusele uued teosed kunstnikud Kristina Norman ja Bita Razavi, kes oma teostega esitavad hetkel maailmas ja Eestis olulisi ku\u0308simusi poliitika, u\u0308hiskonna, kultuuri, soo, rahvusidentiteedi ja globaalsete protsesside teemadel. Projekt peegeldab omavahel po\u0303imunud ajalugude, \u201evo\u0303itjate\u201d ja \u201ekaotajate\u201d suhteid ning nende mo\u0303istmise keerukust ja mitmetahulisust."}, {"text_idx": "#000006", "text": "Kristina Norman (1979) on Tallinnas elav kunstnik ja dokumentaalfilmide rez\u030cisso\u0308o\u0308r, kes oma teostes uurib rahvusidentiteedi, u\u0308hiskondliku ma\u0308lu ja avaliku ruumi kokkupuutealasid. Tema seni viimane Eestis esitletud teos on poeetiline dokumentaal-performance \u201eKergem kui naine\u201d (2019). Normanile on see teine kord Veneetsia biennaalil osaleda, 2009. aastal esindas ta Eestit sooloprojektiga \u201eJa\u0308relso\u0303da\u201d."}, {"text_idx": "#000007", "text": "Bita Razavi (1983) on Iraani juurtega kunstnik, kes jagab oma elu Helsingi linna- ja Eesti maakodu vahel. Tema looming keskendub igapa\u0308evasituatsioonide ja\u0308lgimisele, mille po\u0303hjal teeb laiemaid ja\u0308reldusi u\u0308mbritseva kultuuri ja u\u0308hiskonna kohta. Oma viimases projektis \u201eBalti remondimuuseum\u201d (2019) on ta uurinud eestlaste remonditegemise praktikaid."}, {"text_idx": "#000009", "text": "Corina Apostol (1984) on Tallinna Kunstihoone kuraator, kes on varasemalt to\u0308o\u0308tanud pikemalt Bukarestis ja New Yorgis rahvusvaheliste projektidega, mille fookus on olnud peamiselt sotsiaalselt aktiivsel kunstil. Na\u0308iteks on Apostol raamatu \u201eMaking Another World Possible\u201d (Routledge, 2019) u\u0308ks toimetajaid ja rahvusvahelise kunstifestivali \u201eShelter\u201d kuraator. 16. juulil avaneb Kunstihoone galeriis Corina Apostoli kureeritud na\u0308itus Alina Bliumise ja Tanja Muravskaja loominguga."}, {"text_idx": "#000010", "text": "Kavand Eesti paviljoniks 59. Veneetsia biennaalil, kavandi autor b210 arhitektid"}, {"text_idx": "#000011", "text": "Veneetsia biennaali Eesti paviljoni konkursile laekus ta\u0308navu 38 kunstiprojekti, mis on viimaste aastate lo\u0303ikes rekordiline. Nende seast valiti teise vooru viis kunstiprojekti, mida arendati edasi kahe kuu jooksul. Teises voorus osalesid kunstnikud Edith Karlson, Merike Estna koos kuraator Victor Wangiga, Flo Kasearu koos rahvusvahelise tiimiga ning kuraator Alfredo Cramerotti kunstnike Paul Kuimeti ja Sarah Entwistle\u2019i loomingut kaasava kuraatoriprojektiga. Rahvusvaheline z\u030cu\u0308rii tunnustas osalenud kunstnike ko\u0303rget taset ja po\u0303nevaid loomingulisi suundi."}, {"text_idx": "#000013", "text": "Z\u030cu\u0308rii hindas vo\u0303iduprojekti puhul selle intellektuaalset mitmekihilist u\u0308lesehitust, tiimi tehtud po\u0303hjalikku uurimisto\u0308o\u0308d ning na\u0308ituseideega to\u0303statatud teemade, nagu kolonialismi, naisajaloo ja identiteediku\u0308simuste aktuaalsust ta\u0308nases maailmas. Na\u0308itus loob ootamatu perspektiivi nii akadeemilises kui kunstidiskursuses palju ka\u0308sitletud ku\u0308simustele, kasutades ainulaadset lugu ja kunstiliselt mitmeku\u0308lgset vormikeelt, ta\u0308nu millele tekib vo\u0303imalus panna alus diskussioonile ning avardada arusaamu nii Eesti, Euroopa kui Kagu-Aasia ajaloost."}, {"text_idx": "#000014", "text": "\u201e\u201eNa\u0308ituseprojekt \u201eOrhideliirium. Isu ku\u0308lluse ja\u0308rele\u201c viib meid u\u0308llatavasse ja su\u0308gavuti la\u0308bi uuritud maailma, mida raamib ainulaadne ja u\u0308htlasi nii igapa\u0308evane lugu,\u201d po\u0303hjendab z\u030cu\u0308rii liige Antonia Alampi otsust, \u201eSee lugu ra\u0308a\u0308gib viisidest, kuidas kunst ja iha \u201eilu\u201d ja\u0308rele on olnud tihedalt la\u0308bi po\u0303imunud kolonialistlike pa\u0308randite, patriarhaarsete strukuuride ja klassivahedega, mis endiselt meie kaasaega hiilivad. U\u0308htlasi on see lugu, mis na\u0308itlikustab, kuidas selgelt eristuvaid piirjooni vo\u0303ib olla vo\u0303imatu to\u0303mmata. Projekti sisse toodud erinevad vaatepunktid seovad kokku kohalikud ja u\u0308lemaailmsed kogemused, mis u\u0308letavad aja- ja riigipiire.\u201d"}, {"text_idx": "#000015", "text": "Eesti paviljoni komissar Maria Arusoo: \u201eOn suur ro\u0303o\u0303m to\u0308o\u0308tada 59. Veneetsia biennaali perspektiivis nii inspireerivate kunstnikega, nagu Kristina Norman ja Bita Razavi, kes on va\u0308ga huvitavas kuratoorses dialoogis Corina Apostoliga. Me la\u0308heme taas Veneetsiasse julge so\u0303numi ja rahvusvaheliselt ko\u0303neka projektiga, mida 2022. aastal on vo\u0303imalus esitleda ajaloolises Hollandi paviljonis Giardini pargis.\u201d"}, {"text_idx": "#000016", "text": "Eesti na\u0308itus toimub 2022. aastal erandina 59. Veneetsia kunstibiennaali su\u0308dames, Giardini na\u0308itusealal. Alates 1997. aastast erinevatel pindadel u\u0308le Veneetsia linna tegutsenud Eesti paviljoni kutsus oma ajaloolisesse paviljonihoonesse biennaaliala su\u0308dames ku\u0308lalisena na\u0308itust tegema Hollandi paviljoni korraldaja Mondriaani Fond. Hollandlased ise kolivad sel korral oma hoonest va\u0308lja ning esitlevad oma na\u0308itust mujal linnaruumis."}, {"text_idx": "#000022", "text": "Eesti kaasaegsele kunstile on osaks saanud suur tunnustus, sest Eesti ja\u0308rgmine na\u0308itus toimub 2021. aastal erandina 59. Veneetsia kunstibiennaali su\u0308dames, Giardini na\u0308itusealal."}]